Иван Вазов
На чужбина

chitanka.info

Преди години аз оставих

село и бащиний си дом,

на път далечен се отправих

през планината бързешком.

Тогаз мечтаях във ума си

за бъдащите злати дни

и без да крия радостта си,

летях към чуждите страни.

И пълен с бляскава надежда

и с омаятелни мечти,

едвам отечество изглеждах,

небрежно казвах му „прости!“

Не знаях аз, не оценявах

какво оставях тоя ден

и тъй несмислено менявах

отечество за край студен!

Ала бидох наказан строго,

откак се с него подиграх:

теглих в чужбина, плаках много,

задето люлка си презрях.

Изчезнаха ми вси мечтанья

и лъжни фантоми, и рай,

и родните възпоминанья

тешат ме в тоя чуждий край!

Отечество! долино свята,

поляни красни! милий бряг,

кога ли с радост хвърковата

ще мога вас да видя пак?!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.